Ellefu manns var bjargað úr námu í Kína í morgun eftir að þeir höfðu verið lokaðir þar inni í tvær vikur. Ellefu til viðbótar eru enn í námunni og er minnst einn þeirra látinn.
Tekist hefur að bjarga ellefu af tuttugu og tveimur námamönnum sem lokuðust inni í námu í Shandong-héraði í Austur Kína fyrir tveimur vikum. Tíu manna er enn saknað.
Námamennirnir lokuðust inni þegar sprenging varð í námagöngum djúpt í iðrum Hushan-námunnar hinn 10. janúar. Samband náðist viku seinna við 11 manna hóp sem var innilokaður á 580 metra dýpi og einn mann sem var fastur á öðrum stað, litlu neðar. Einn ellefumenninganna slasaðist alvarlega í sprengingunni og lést nokkru síðar. Mat og drykk, lyfjum og öðrum nauðsynjum var komið til tíumenninganna á meðan björgunarlið lagði nótt við dag við að ryðja og bora göng svo bjarga mætti þeim upp á yfirborðið.
Í nótt tókst að bjarga manninum sem lokaðist af einn og sér.
Hann var afar veikburða eftir prísundina samkvæmt frétt kínverska sjónvarpsins og þegar hann var kominn upp úr var hann meðvitundarlaus og með hlíf yfir augunum til að vernda þau frá dagsbirtunni eftir svo langan tíma ofan í jörðinni. Eftir það var þeim tíu sem eftur voru bjargað einn af öðrum. Einn þeirra er slasaður en margir hinna gátu gengið með því að styðja sig við björgunarfólk.
Um hundrað metrum neðar eru ellefu til viðbótar og er vitað að minnst einn þeirra er á lífi. Ekki er vitað um afdrif hinna tíu en ekkert samband hefur náðst við þá á þessum tveimur vikum sem liðnar eru síðan þeir lokuðust inni.
Ellefu manns var bjargað úr námu í Kína í morgun eftir að þeir höfðu verið lokaðir þar inni í tvær vikur. Ellefu til viðbótar eru enn í námunni og er minnst einn þeirra látinn.